Rygterne har længe svirret, og onsdag blev det så officielt, da AaB tilføjede endnu en spiller til truppen. Her er tale om 22-årige Andreas Poulsen, som er noteret for 45 ungdomslandskampe for Danmark. Han kommer til klubben fra tyske Borussia Mönchengladbach, hvor han aldrig nåede at slå igennem, men AaB ser et uforløst potentiale i danskeren. - Andreas’ talent er indiskutabelt, og vores fælles mission er nu at få kickstartet hans karriere til gavn for AaB og til gavn for Andreas selv, siger AaB’s sportschef Inge André Olsen i en pressemeddelelse. - Ligesom det er tilfældet i højresiden med Kilian Ludewigs tilkomst, så får vi nu også med tilgangen af Andreas Poulsen en spiller ind, som er med til at skærpe konkurrencen om pladserne i venstre side. Andreas kan operere både i venstre forsvarsside og som venstre kant, og med sine offensive dyder passer han godt ind i den stil, vi gerne vil praktisere. Han er godt bygget, fremadrettet i sine løb og sit spil, og hans gode venstrefod vil helt sikkert blive et våben for os, siger Inge André Olsen. Har tidligere haft hjemmebane på Aalborg Portland Park Selv ser den nye AaB'er også frem til udfordringen. - Jeg glæder mig helt vildt til at komme i gang. AaB er en interessant klub, der har gang i noget spændende. Jeg synes, der er et stort potentiale i truppen, og jeg er sikker på, at vi kan opnå noget stort sammen. - På det personlige plan håber jeg, at jeg i de næste fire år kan få tryghed og en masse kontinuerlig spilletid. Det er i hvert fald det, jeg vil arbejde rigtig hårdt for. Jeg har jo spillet en del U/21-landskampe på Aalborg Portland Park, så jeg glæder mig rigtig meget til også at spille foran AaB’s fans og forhåbentlig levere en masse gode præstationer krydret med mange assists, lyder det fra Andreas Poulsen. Venstrebacken nåede blot at spille 13 kampe for FC Midtjylland, inden han blev solgt til Bundesligaklubben Borussia Mönchengladbach. Her nåede han kun at blive noteret for en kamp. Efter skiftet har han været udlejet til FK Austria Wien i Østrig og den tyske 2. Bundesligaklub FC Ingolstadt 04, men det egentlige gennembrud er indtil videre udeblevet for den talentfulde spiller. Andreas Poulsen vil optræde med nummer 25 på ryggen for det nordjyske mandskab.

Opsummering:
AaB har hentet Andreas Poulsen på en fireårig kontrakt i tyske Borussia Mönchengladbach.